बेटे की कब्र से 3KM दूर हुई हत्या, गोली लगने के 3 सेकेंड पहले माफिया ने बोले 6 शब्द
Uttar Pradesh Mafia Atiq Ahmed Murder Case - Dainik Bhaskar [Ground Report] धूमनगंज थाने में पूछताछ के बाद पुलिस अतीक-अशरफ को अस्पताल में मेडिकल टेस्ट के लिए ले जा रही थी। जैसे ही दोनों माफिया ब्रदर्स अस्पताल के नजदीक पहुंचे मीडिया ने उन्हें घेर लिया।
तारीख: 15 अप्रैल 2023, दिन: शनिवार, वक्त: रात के 10:30 बजे, जगह: काल्विन अस्पताल​​​​​ के पास
धूमनगंज थाने में पूछताछ के बाद पुलिस अतीक-अशरफ को अस्पताल में मेडिकल टेस्ट के लिए ले जा रही थी। जैसे ही दोनों माफिया ब्रदर्स अस्पताल के नजदीक पहुंचे मीडिया ने उन्हें घेर लिया।
अतीक से सवाल पूछा गया- आप बेटे के जनाजे में नहीं गए? अतीक बोला- नहीं ले गए तो नहीं गए। अतीक के मुंह से निकले ये 6 शब्द उसकी जिंदगी के आखिरी लफ्ज बनकर रह गए।
खुद अतीक भी ये नहीं जानता था कि जिस दिन उसका बेटा सुपुर्द-ए-खाक हुआ। वो दिन उसका भी आखिरी दिन होगा। असद के जनाजे से लेकर अतीक की हत्या के बीच गुजरे 12 घंटे किसी इत्तेफाक से कम नहीं थे। अतीक जीते-जी अपने बेटे को दफन होते भले ही न देख पाया हो, लेकिन मरते-मरते उसकी जुबान पर बेटे का ही जिक्र आया।
इन 12 घंटों के बीच क्या-क्या हुआ? कैसे 15 अप्रैल की तारीख अतीक और उसके कुनबे के लिए काला दिन बन गई? आइए सब कुछ एक तरफ से बताते हैं...
शुरुआत असद के जनाजे वाली सुबह से
चकिया में 15 अप्रैल की सुबह का नजारा बिल्कुल अलग था। लोगों के जागने से पहले ही इलाके को 200 RAF कमांडोज की 4 टुकड़ियों ने घेर लिया था। करीब 500 से ज्यादा पुलिसकर्मी और PAC की 2 बसों में भरकर आए सुरक्षाबल अतीक के मोहल्ले में तैनात थे। सुबह 8 बजे के करीब जनाजे में शामिल होने के लिए लोग घरों से निकले। भीड़ अतीक के पुश्तैनी घर की तरफ बढ़ी तो पुलिस अधिकारियों ने उसे 500 मीटर दूर खदेड़ दिया।
इतने में कुछ औरतों ने घर के अंदर जाने की कोशिश की, तो सिपाहियों ने उन्हें पकड़ लिया। वहां मौजूद प्रयागराज के DCP क्राइम सतीश चंद्र ने एक्स्ट्रा पुलिस फोर्स मंगवाकर स्थिति को कंट्रोल किया। हालांकि, सख्ती के बाद बेकाबू भीड़ शांत हो गई।
डेडबॉडी प्रयागराज एंटर हुई तो खास रिश्तेदारों को कब्रिस्तान भेजा गया
सुबह 9 बजे के करीब DCP क्राइम सतीश चंद्र के पास फोन आया। सूचना मिली कि असद की लाश प्रयागराज सीमा में प्रवेश चुकी है। सुरक्षाबलों को सतर्क कर दिया जाए। केवल खास रिश्तेदारों को ही जनाजे में शामिल होने की इजाजत दी जाए।
फोन रखते ही ऑफिसर सतीश ने अतीक के रिश्तेदारों को बुलाया। सबके पहचान पत्र देखे गए। नाम नोट हुए। सुरक्षा इतनी सख्त थी कि रिश्तेदारों को उनके वाहनों से भेजने की बजाए पुलिस ने अपनी गाड़ियों में कब्रिस्तान की तरफ रवाना कर दिया। जब पुलिस असद के चचेरे नाना हामिद अली से बात कर रही थी, तब हम भी उनके बगल में खड़े थे।
हमने हामिद से बात की। उन्होंने बताया, "कब्रिस्तान में असद को दफनाने के लिए भट्टे वाली मस्जिद से ताबूत मंगाया गया था। तैयारी थी कि उसका जनाजा पूरे गांव से होते हुए कब्रगाह ले जाएंगे। लेकिन प्रशासन ने कम से कम लोगों को अंतिम संस्कार में शामिल होने की इजाजत दी। खैर, जो उनको ठीक लगता है वैसा ही होगा।"
असद लंबा था, इसलिए कब्र साढ़े 6 फीट लंबी खोदी गई
हर चीज प्लान के मुताबिक चल रही थी। एक तरफ चकिया में औरतें 'हमें मिट्टी देखनी- हमें मिट्टी देखनी है' के नारे लगा रही थीं। उधर दूसरे रास्ते से असद की डेडबॉडी को कब्रिस्तान ले आया गया। कसारी-मसारी कब्रगाह में ही अतीक के वालिद हाजी फिरोज अहमद और उनकी बेगम की कब्र हैं। असद को उन्हीं की कब्रों के बगल में दफन करना तय हुआ।
हमने एक दिन पहले इसी कब्रिस्तान में आकर यहां की तैयारी देख रहे अतीक के रिश्तेदार मो. उबैद से बात की थी। उन्होंने हमें बताया था, "असद अतीक के पांचों बेटों में सबसे लंबा था। इसलिए उसकी कब्र साढ़े 6 फीट लंबी खोदी गई। यहां लाकर सबसे पहले उसे गंवारा (अंतिम क्रिया में इस्तेमाल होने वाला प्लेटफॉर्म) पर रखा जाएगा। फिर नहलाया जाएगा। इसके बाद कफन उड़ाया जाएगा। आखिर में नमाज-ए-जनाजा पढ़कर उसे सुपुर्द-ए-खाक कर दिया जाएगा।"
उबैद ने जिस तरह बताया, असद को ठीक उसी तरह दफनाया गया। जब उसका अंतिम संस्कार किया जा रहा था, तब पूरे कब्रिस्तान को छावनी में तब्दील कर दिया गया। यहां तक की आसमान से ड्रोन से निगरानी की जा रही थी। उधर पुलिस धूमनगंज थाने में पुलिस अतीक के पाकिस्तान कनेक्शन की गुत्थी सुलझा रही थी।
30 मिनट के अंदर असद सुपुर्द-ए-खाक 
10 बजे अंतिम संस्कार की प्रक्रिया शुरू हुई। करीब 30 मिनट में असद को सुपुर्द-ए-खाक कर दिया गया। इसके बाद सभी बाहर आ गए। हमने अलताब अहमद से बात की। उन्होंने सिर्फ इतना कहा, "हमने शव को गुसल करवाया ( नहलाया) फिर नमाज पढ़ी गई अब मिट्टी देकर अब वापस जा रहे हैं।" न सिर्फ अलताब बल्कि जनाजे में शामिल कोई भी व्यक्ति कुछ भी बोलने को तैयार नहीं था। ज्यादातर कब्रिस्तान से निकले और बाहर चले गए।
मिट्टी में शामिल कुछ और लोगों से असद को लेकर बात करनी चाही, तो उन्होंने कैमरे के सामने कुछ भी बोलने से मना कर दिया। हमने कैमरा बंद किया तो एक कम उम्र के नौजवान ने बताया, "असद छोटा जरूर था लेकिन चीजों को बहुत अच्छे से समझता था। उसने इसी मोहल्ले के कई लोगों की मदद की। वह पहले कहता था कि इंजीनियर बनेंगे, लेकिन लगातार कोर्ट-कचहरी की बात सुनता तो तय किया था कि आगे लॉ की पढ़ाई करेगा। मैं कभी उसके साथ खेलता था, क्या पता था कि एक दिन उसका जनाजे में आउंगा।"
कम से कम बेटे को आखिरी बार तो देखने देते
हमने मिट्टी देकर सबसे आखिर में बाहर आए असद के चचेरे नाना हामिद अली से फिर बात की। उन्होंने बताया, "असद अतीक का सबसे चहेता बच्चा था। वह अपने अब्बू की हर बात मानता था। हां, थोड़ा सा शरारती जरूर था लेकिन कभी किसी से उलझता नहीं था। उसके साथी उसे छोटे सांसद जी कहकर बुलाते थे। प्रशासन अगर अतीक को यहां आने की इजाजत देता तो अच्छा रहता। कम से कम वह आखिरी बार तो अपने बेटे को देख लेता।"
जिस वक्त हामिद अली अतीक की बात कर रहे थे। असद के जनाजे में उसके न शामिल हो पाने का दुख जता रहे थे। उन्हें ये बिल्कुल भी पता नहीं था कि चंद रोज बाद उन्हें अतीक और अशरफ का भी जनाजा उठाना पड़ेगा।
असद को दफना कर लोग अपने-अपने घर चले गए। अब यहां से शुरू होता है कहानी का सेकेंड हाफ यानी सुबह 10:30 बजे से रात 10:30 तक। वो 12 घंटे जिसमें अतीक की हत्या होती है...
महज 4 किलोमीटर दूर होकर भी बेटे को मिट्टी नहीं दे पाया अतीक
इस जगह असद को दफनाया गया अतीक उस कब्रिस्तान से बहुत दूर नहीं था। महज 4 किलोमीटर दूर धूमनगंज थाने में पुलिस उससे पूछताछ कर रही थी। बेटे को आखिरी बार देखने के लिए वह पुलिस के सामने गिड़गिड़ाता रहा, कई बार मिन्नतें की, लेकिन उसकी हर कोशिश पर पानी फिर गया।
दोपहर 12 बजे जब अतीक-अशरफ से हो रही पूछताछ में ब्रेक लिया गया। तब अतीक को बताया गया कि उसका बेटा सुपुर्द-ए-खाक हो चुका है। बेटे को आखिरी बार न देख पाने के असीम दुख ने उसे अंदर से तोड़ दिया। वह खूब रोया और थाने में जमीन पर बिछे बोरे पर लेट गया।
देर रात माफिया ब्रदर्स थाने से बाहर लाए गए
अतीक और अशरफ से पूछताछ का ये तीसरा दिन था। पुलिस के साथ-साथ ATS हथियार तस्करी को लेकर दोनों से पूछताछ कर रही थी। शाम तक सवाल-जवाब होते रहे। फिर रात लगभग 10 बजे दोनों को रूटीन मेडिकल चेकअप के लिए कॉल्विन अस्पताल ले जाया गया।
माफिया ब्रदर्स एक बार फिर लॉकअप से बाहर आए थे। इसी मौके को देख मीडिया ने अतीक को घेर लिया। असद के जनाजे को लेकर उससे सवाल पूछे जा रहे थे। इसी बीच 3 लड़के मीडियाकर्मी बनकर पुलिस का सुरक्षा घेरा तोड़ते हुए आए और अतीक के सिर में एक के बाद एक 2 गोली मार दी। अतीक जमीन पर गिर गया। इसके बाद अशरफ पर फायरिंग की गई। दोनों वहीं पर ढेर हो गए। जब ये घटना हुई उस वक्त रात के 10:35 बज रहे थे।
अतीक की मौत के बाद तीनों हमलावरों ने सरेंडर कर दिया। हमलावरों की पहचान लवलेश, सनी और अरुण मौर्य के नाम से हुई। उनके पास से मीडिया कार्ड, कैमरा और माइक भी मिला है। इस हमले में कॉन्स्टेबल मानसिंह को भी गोली लगी, जिसे अस्पताल में भर्ती कराया गया है।
अतीक से जुड़ी और खबरें आप यहां पढ़ें। 
माफिया अतीक और उसके भाई अशरफ की शनिवार रात प्रयागराज में हत्या कर दी गई है। पुलिस उन्हें अस्पताल में मेडिकल टेस्ट के लिए ले जा रही थी। पत्रकार साथ-साथ चलते हुए अतीक से सवाल कर रहे थे। इसी बीच तीन युवक मीडियाकर्मी बनकर पुलिस का सुरक्षा घेरा तोड़ते हुए आए और अतीक के सिर में गोली मार दी। इसके बाद अशरफ पर फायरिंग की। दोनों वहीं ढेर हो गए। पूरी खबर पढ़ें ...
प्रयागराज की CJM कोर्ट में पेशी लगभग खत्म ही होने वाली थी कि अचानक अतीक को उसके बेटे असद के एनकाउंटर की खबर मिली। वह असहज होकर कुर्सी पर बैठ गया। फूट-फूटकर रोने लगा। बगल में बैठे उसके भाई अशरफ ने सहारा दिया। कुछ देर बाद अतीक ने होश संभालते हुए पीने के लिए पानी मांगा। फिर अपनी जगह पर चुपचाप खड़ा रहा। एक घंटे बाद पता चला कि अतीक और अशरफ को 4 दिन की पुलिस रिमांड पर भेजा जा रहा है। इस फैसले के बाद अतीक को जवाब देते नहीं बन रहा था। बेटे को याद करते हुए वह सिर्फ इतना ही कह पाया- 'यह सब मेरी वजह से हुआ है।'
एनकाउंटर के बाद दैनिक भास्कर की टीम प्रयागराज में अतीक के घर चकिया पहुंची। वहां लोगों से असद के एनकाउंटर पर बात की, लोगों ने जो कुछ कहा वह हैरान करने वाला था। यहां के बाद हम शूटर गुलाम मोहम्मद के घर भी गए और उसके पड़ोसियों से बात की। पूरी खबर पढ़ें...
माफिया अतीक अहमद के बेटे असद और उसके गुर्गे गुलाम मोहम्मद को यूपी एसटीएफ ने झांसी में मार गिराया। असद ने ही उमेश को मारने की साजिश रची और फिर प्रयागराज में दिनदहाड़े अपने गुर्गों के साथ उनकी हत्या कर दी। असद लखनऊ के एक नामी कॉलेज से 12वीं करने के बाद पढ़ाई के लिए विदेश जाना चाहता था। लेकिन परिवार के आपराधिक रिकॉर्ड की वजह से पासपोर्ट क्लियर नहीं हो रहा था। पूरी खबर पढ़ें...
प्रयागराज के उमेश पाल हत्याकांड के 13 दिन बाद पुलिस को एक और सुराग मिले हैं। 24 फरवरी की शाम जिस समय उमेश पाल की हत्या की गई थी उस समय माफिया अतीक अहमद के बेटे असद के साथ उसका एक दोस्त भी क्रेटा कार में बैठा था। हत्या के समय वह कार से नीचे नहीं उतरा था। पुलिस का मानना है कि उसे बैकअप में रखा गया था। पूरी खबर पढ़ें...
उमेश पाल हत्याकांड के बाद माफिया अतीक अहमद और उसके बेटे सुर्खियों में हैं। CCTV में उमेश पर गोलियां दागता अतीक का बेटा असद दिख रहा है। ऐसे में एक और वीडियो वायरल हो रहा है। जिसको लेकर दावा है कि वो असद के बचपन का है। इसमें अतीक अहमद की आवाज है कि चलाओ गोली। पूरी खबर पढ़ें...